
Ministru kabineta noteikumi Nr. 217
Rīgā 2022. gada 5. aprīlī (prot. Nr. 19 17. §)
E-lietas platformas datu apstrādes noteikumi
Izdoti saskaņā ar Procesu norises elektroniskā vidē valsts platformas likuma 3. panta astoto daļu
I. Vispārīgais jautājums
· 1. Noteikumi nosaka e-lietas platformas (turpmāk – platforma) nodrošināšanai nepieciešamo apstrādājamo e-lietas datu apjomu, personas identifikācijas nosacījumus, datu glabāšanas noteikumus un datu apstrādes kārtību. 
II. E-lietas datu apjoms un personas identifikācijas nosacījumi
· 2. Elektronisko lietu katalogā un e-lietas portālā tiek apstrādāts procesu normatīvajos aktos noteiktais lietu materiālos un procesuālajos dokumentos (turpmāk – procesuālie dokumenti) ietvertais e-lietas datu apjoms, kas tiek kopīgots platformā.
· 3. Procesā iesaistītā persona, kas, izmantojot e-lietas portālu, piekļūst e-lietas datiem un ievada e-lietas datus saskaņā ar procesu normatīvajiem aktiem, vai persona, kas izvēlas izmantot kādu no e-lietas portālā pieejamajiem pakalpojumiem (turpmāk – lietotājs), tiek informēta par apstrādājamo e-lietas datu apjomu, identificējoties e-lietas portālā.
· 4. E-lietas datu apjoms platformas koplietošanas risinājumos "Vienotie kalendāri" un "Koplietošanas reģistri un klasifikatori":
· 4.1. koplietošanas risinājumā "Vienotie kalendāri" – tiesas sēžu kalendārā, advokātu kalendārā, prokuroru kalendārā, ieslodzīto kalendārā, probācijas klientu kalendārā, Valsts probācijas dienesta amatpersonu kalendārā – tiek ievadīti:
· 4.1.1. tiesnešus, prokurorus, Valsts probācijas dienesta amatpersonas un advokātus identificējošie dati – koplietošanas reģistros minēto reģistru identifikators, struktūrvienības identifikators, personas kods;
· 4.1.2. procesos iesaistītās personas identificējošie dati – personas kods, kontaktinformācija, juridiskās personas reģistrācijas numurs;
· 4.2. koplietošanas risinājumā "Koplietošanas reģistri un klasifikatori" – tiesnešu reģistrā, advokātu reģistrā, prokuroru reģistrā – tiek ievadīti amatpersonas un advokātus identificējošie dati – reģistra identifikators, personas vārds, uzvārds, personas kods, kontaktinformācija, piesaiste iestādei (piemēram, struktūrvienības identifikators vai nosaukums), amats, amatā stāšanās un amata atstāšanas datums, darbības apturēšanas laiks.
· 5. Platformas koplietošanas atbalsta lietotnēs un rīkos apstrādā šādu procesu normatīvajos aktos noteikto e-lietas datu apjomu:
· 5.1. skenēšanas lietotnē – e-lietas datu apjomu, kas ietverts procesuālajos dokumentos;
· 5.2. audio un video protokolēšanas rīkā – e-lietas datu apjomu, kas ietverts procesuālajos dokumentos un nepieciešams procesuālu dokumentu sagatavošanai;
· 5.3. anonimizācijas rīkā – e-lietas datu apjomu, kas ietverts procesuālajos dokumentos.
· 6. Lietotājs piekļūst e-lietas datiem, identificējoties e-lietas portālā, izmantojot kvalificētus paaugstinātas drošības elektroniskās identifikācijas līdzekļus.
III. Datu glabāšanas noteikumi
· 7. Platformas auditācijas pierakstus glabā auditācijas rīkā 24 mēnešus no ieraksta izdarīšanas brīža.
· 8. E-lietas portālā apstrādā un glabā lietotāja datus, kas ievadīti, identificējoties e-lietas portālā, atbilstoši šo noteikumu 7. punktā noteiktajam glabāšanas termiņam.
· 9. E-lietas portālā apstrādā un glabā lietotāja ievadīto kontaktinformāciju visu procesa īstenošanas laiku elektroniskā vidē, ja vien lietotājs to nav dzēsis.
· 10. Tīmekļvietnē, kurā administrē e-lietas portālu, ievadītos tās personas datus, kura procesu normatīvajos aktos noteiktos pienākumus īsteno speciāli šim mērķim izveidotā elektroniskā darba vidē e-lietas portālā, un platformas administratora personas datus glabā tik ilgi, kamēr šajā punktā minētā persona un platformas administrators pilda amata pienākumus.
· 11. Strukturēti ievadīto e-lietas datu kopumu, kas satur personas datus un ko iesniedz, izmantojot elektroniskās veidlapas iesniegšanas pakalpojumu (turpmāk – veidlapa), nodod pamatdarbības informācijas sistēmai, kurā turpmāku e-lietas datu apstrādi veic valsts un pašvaldību iestādēs atbilstoši procesu normatīvajiem aktiem. 
· 12. Neiesniegtās veidlapas e-lietā ietvertos personas datus glabā e-lietas portālā 40 dienas no veidlapas pirmreizējās saglabāšanas brīža.
· 13. Elektronisko lietu katalogā apstrādā un glabā e-lietā ietvertos personas datus atbilstoši termiņam, kāds izriet no pastāvīgi un uz laiku glabājamo e-lietas datu arhivēšanas kārtības. Minēto termiņu aprēķina no tā gada 1. janvāra, kas seko gadam, kad dati radīti platformā. Iestājoties šajā punktā minētajam termiņam, personas dati tiek nodoti e-lietas arhivēšanas rīkam.
IV. Datu apstrādes kārtība
· 14. Platforma nodrošina strukturētu e-lietas datu apmaiņu starp elektronisko lietu katalogā integrētām pamatdarbības informācijas sistēmām atbilstoši savstarpēji iepriekš definētam e-lietas datu apmaiņas tehniskajam risinājumam.
· 15. Tiesu administrācija:
· 15.1. uztur platformas datu apmaiņas tehnisko risinājumu un sniedz procesu īstenošanai elektroniskā vidē nepieciešamo funkcionālo atbalstu;
· 15.2. nodrošina platformas koplietošanas risinājumu papildinājumu vadību un pārvaldību, saskaņojot prasības un to īstenošanu ar pamatdarbības informācijas sistēmu pārziņiem un Ministru kabineta starpinstitucionālo darba grupu, kas izveidota, lai nodrošinātu vienotās nacionāla līmeņa e-lietas koncepcijas un vienotās e-lietas arhitektūras īstenošanu un attīstību, kā arī turpmāku e-lietas pārvaldības mehānisma darbību.
· 16. Valsts vai pašvaldības amatpersona koplieto procesā iesaistītajai personai pamatdarbības informācijas sistēmā pieejamos e-lietas datus e-lietas portālā atbilstoši procesu normatīvajos aktos noteiktajām procesā iesaistītās personas tiesībām, e-lietas datu apjomam un kārtībai.
V. Noslēguma jautājums
· 17. Līdz 2022. gada 31. decembrim personas identificējas e-lietas portālā, izmantojot gan kvalificētus paaugstinātas drošības elektroniskās identifikācijas līdzekļus, gan banku piedāvātos identifikācijas mehānismus.

